text: plaestanydigital.cat | Banyoles Televisió - La Generalitat alleugereix algunes de les restriccions, a partir de dilluns
  Entre les novetats hi ha mesures que afecten l'obertura dels locals de restauració. A partir de dilluns, bars i restaurants podran atendre clients als seus locals, de dos quarts de vuit del matí a les cinc de la tarda, ininterrompudament.
  Pel que fa a les trobades socials i a les sortides, es manté el límit de sis persones com a màxim, però a partir de dilluns no hi haurà límit en les bombolles de convivència que es poden trobar.
  En l'àmbit esportiu, també s'aixequen algunes restriccions. En aquest sentit, a partir de dilluns Es recuperen les competicions de lliga federades, a partir dels 16 anys i sense públic. Es podran utilitzar de nou els vestuaris en les instal·lacions esportives, sempre que sigui necessari i donant preferència als usuaris de les piscines. També es permeten les activitats extraescolars i l'esport escolar a secundària, batxillerat i cicles formatius, amb grups de sis persones com màxim, sempre que no siguin del mateix grup escolar estable.
  En aquesta línia, també s'alleugereixen les mesures de l'oci educatiu, permetent-lo en educació secundària, batxillerat i cicles formatius, amb la limitació de sis persones com a màxim. També es permetrà sortir de la comarca per fer aquestes activitats d'oci educatiu, però sense pernoctació i només amb el grup bombolla escolar. En les sortides, a més, també es podrà menjar i beure a l'aire lliure.
  Els equipaments cívics poden reprendre les activitats cíviques i comunitàries presencials en els equipaments cívics si es fan a l'aire lliure i en grups de màxim 6 persones, i si són físiques o d'entrenament de la memòria, per a persones majors de 60 anys.
  Per últim, també hi ha novetats en l'àmbit educatiu, ja que a partir de dilluns les universitats poden recuperar les classes teòriques, amb un màxim del 30% de l'alumnat de cada universitat.